|  |  |
| --- | --- |
| **ΤΕΧΝΙΚΗ ΕΓΚΥΚΛΙΟΣ** | **2/2017 (ΤΕ 2\_2017)** |
| **Προς:** | **Όλα τα Μέλη του Συνδέσμου** |
| **Από:** | **Επιτροπή Ελεγκτικών Προτύπων** |
| **Ημερομηνία:** | **9 Μαΐου 2017** |
| **Θέμα:** | **Έκθεση Ανεξάρτητου Ελεγκτή αναφορικά με τον έλεγχο των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης** |

Σε συνέχεια των Οδηγιών της Εφόρου Ασφαλίσεων, που εκδόθηκαν τον Απρίλιο του 2017, σχετικά με τον ετήσιο έλεγχο της **Έκθεσης Φερεγγυότητας και Χρηματοοικονομικής Κατάστασης**, η Επιτροπή Ελεγκτικών Προτύπων του Συνδέσμου ετοίμασε κα παραθέτει πιο κάτω το υπόδειγμα της έκθεσης ανεξάρτητου ελεγκτή αναφορικά με τον έλεγχο των σχετικών ποσοτικών υποδειγμάτων (QRTs) της Έκθεσης Φερεγγυότητας και Χρηματοοικονομικής Κατάστασης που περιλαμβάνονται στο Παράρτημα Ι του Εκτελεστικού Κανονισμού (ΕΕ) 2015/2452 της 2ας Δεκεμβρίου 2015, όπως παρουσιάζονται πιο κάτω:

* S.02.01.02 – Ισολογισμός
* S.12.01.02 – Τεχνικές προβλέψεις ασφαλίσεων ζωής και ασφαλίσεων ασθενείας τύπου SLT
* S.17.01.02 - Τεχνικές προβλέψεις ασφαλίσεων ζημιών
* S.23.01.01 - Ίδια κεφάλαια
* (S.23.01.22 - Ίδια κεφάλαια) για ομίλους εταιρειών
* S.25.01.21 - Κεφαλαιακή απαίτηση φερεγγυότητας - για επιχειρήσεις βάσει της τυποποιημένης μεθόδου
* (S.25.01.22 - Κεφαλαιακή απαίτηση φερεγγυότητας - για ομίλους που χρησιμοποιούν την τυποποιημένη μέθοδο) για ομίλους εταιρειών
* S.28.01.01 - Ελάχιστη κεφαλαιακή απαίτηση - Δραστηριότητες ασφάλισης ή αντασφάλισης μόνο στον κλάδο ζωής ή μόνο στον κλάδο ζημιών
* S.28.02.01 - Ελάχιστη κεφαλαιακή απαίτηση - Δραστηριότητες ασφάλισης τόσο στον κλάδο ζωής όσο και στον κλάδο ζημιών
* (S.32.01.22 - Επιχειρήσεις στο πλαίσιο του ομίλου) για ομίλους εταιρειών

Τα πιο πάνω ποσοτικά υποδείγματα αναφέρονται συλλογικά ως “***τα σχετικά ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης***”.

Η έκθεση ανεξάρτητου ελεγκτή βασίζεται στο **Διεθνές Πρότυπο Ελέγχου 800 (Αναθεωρημένο)** – ‘*Ειδικά ζητήματα – έλεγχοι οικονομικών καταστάσεων που καταρτίζονται σύμφωνα με πλαίσια ειδικού σκοπού’* και στο **Διεθνές Πρότυπο Ελέγχου 805 (Αναθεωρημένο)** *– ‘Ειδικά ζητήματα – έλεγχοι μεμονωμένων οικονομικών καταστάσεων και ειδικών στοιχείων, λογαριασμών ή κονδυλίων οικονομικής κατάστασης’* με σκοπό να δοθεί ελεγκτική γνώμη λελογισμένης διασφάλισης στη δημοσιοποιημένη Έκθεση Φερεγγυότητας και Χρηματοοικονομικής Κατάστασης.

Η έκθεση ανεξάρτητου ελεγκτή θα περιλαμβάνει επίσης ένα μέρος με “άλλες πληροφορίες”. Οι “άλλες πληροφορίες” αποτελούνται από συγκεκριμένα περιγραφικά μέρη και συγκεκριμένα ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης όπως παρουσιάζονται πιο κάτω:

***Περιγραφικά μέρη:***

* Δραστηριότητα και επιδόσεις
* Αποτίμηση για σκοπούς φερεγγυότητας
* Διαχείριση κεφαλαίων
* (Έκθεση φερεγγυότητας και χρηματοοικονομικής κατάστασης του ομίλου - Δραστηριότητα και επιδόσεις, Αποτίμηση για σκοπούς φερεγγυότητας και Διαχείριση κεφαλαίων) για ομίλους εταιρειών

***Ποσοτικά υποδείγματα (που περιλαμβάνονται στο Παράρτημα Ι του Εκτελεστικού Κανονισμού (EE) 2015/2452 της Επιτροπής της 2ας Δεκεμβρίου 2015):***

* S.05.01.02 - Ασφάλιστρα, αποζημιώσεις και δαπάνες ανά κατηγορία δραστηριοτήτων
* S.05.02.01 - Ασφάλιστρα, αποζημιώσεις και δαπάνες ανά χώρα
* S.19.01.21 - Αποζημιώσεις από ασφαλίσεις ζημιών

Η ελεγκτική γνώμη επί των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης δεν καλύπτει τις “άλλες πληροφορίες” που αναφέρονται πιο πάνω και, ως εκ τούτου, ο ελεγκτής δεν εκφέρει οποιοδήποτε συμπέρασμα διασφάλισης επί αυτών. Με βάση το Διεθνές Ελεγκτικό Πρότυπο 720 (Αναθεωρημένο) – *‘Οι ευθύνες του ελεγκτή σχετικά με άλλες πληροφορίες σε έγγραφα που περιέχουν ελεγμένες οικονομικές καταστάσεις’*, ευθύνη του ελεγκτή είναι η ανάγνωση των άλλων πληροφοριών, έτσι ώστε να αξιολογήσει κατά πόσο οι “άλλες πληροφορίες” ουσιωδώς συνάδουν ή όχι με τα σχετικά στοιχεία της Έκθεσης Φερεγγυότητας και Χρηματοοικονομικής Κατάστασης, ή σύμφωνα με γνώση που αποκτήθηκε κατά τη διάρκεια του ελέγχου, διαφαίνεται να είναι ουσιωδώς εσφαλμένες. Εάν, με βάση την ελεγκτική εργασία, ο ελεγκτής συμπεραίνει ότι υπάρχει ουσιώδες σφάλμα στις «άλλες πληροφορίες», τότε είναι υποχρεωμένος να αναφέρει το γεγονός αυτό.

Σημειώνεται ότι, η πρώτη έκθεση ελεγκτών για τον έλεγχο της Έκθεσης Φερεγγυότητας και Χρηματοοικονομικής Κατάστασης του 2016 μπορεί να υποβληθεί μέχρι τις **6 Ιουνίου 2017** χωρίς επιπτώσεις στις ασφαλιστικές εταιρείες, νοουμένου ότι οι εμπλεκόμενες ασφαλιστικές εταιρείες θα υποβάλουν έγκαιρα τα ετήσια ποσοτικά υποδείγματα και όλες τις απαιτούμενες συναφείς εκθέσεις (Έκθεση Φερεγγυότητας και Χρηματοοικονομικής Κατάστασης και Τακτική Εποπτική Έκθεση) για το 2016 στην Υπηρεσία Εφόρου Ασφαλίσεων μέχρι τις **20 Μαΐου 2017**, όπως είναι και η υφιστάμενη υποχρέωσή τους με βάση τον Νόμο.

|  |  |
| --- | --- |
| Υπόδειγμα | Έκθεση Ανεξάρτητου Ελεγκτή αναφορικά με τον έλεγχο των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης |

**Υπόδειγμα: Έκθεση Ανεξάρτητου Ελεγκτή**

**Έκθεση Ανεξάρτητου Ελεγκτή**

**Προς: Τα μέλη του Διοικητικού Συμβουλίου της (όνομα ασφαλιστικού οργανισμού)**

**Έκθεση επί του Ελέγχου των σχετικών στοιχείων της Έκθεσης Φερεγγυότητας και Χρηματοοικονομικής Κατάστασης**

**Γνώμηii**

Έχουμε ελέγξει τα ακόλουθα Ποσοτικά Υποδείγματα της Φερεγγυότητας ΙΙ που περιλαμβάνονται στο Παράρτημα Ι του Εκτελεστικού Κανονισμού (ΕΕ) 2015/2452 της 2ας Δεκεμβρίου 2015, της (όνομα ασφαλιστικής εταιρείας) (η “Εταιρεία”), που ετοιμάστηκαν στις (ημερομηνία λήξης έτους):

* S.02.01.02 – Ισολογισμός
* S.12.01.02 – Τεχνικές προβλέψεις ασφαλίσεων ζωής και ασφαλίσεων ασθενείας τύπου SLT
* S.17.01.02 - Τεχνικές προβλέψεις ασφαλίσεων ζημιών
* S.23.01.01 - Ίδια κεφάλαια
* [S.23.01.22 - Ίδια κεφάλαια]i
* S.25.01.21 - Κεφαλαιακή απαίτηση φερεγγυότητας - για επιχειρήσεις βάσει της τυποποιημένης μεθόδου
* [S.25.01.22 - Κεφαλαιακή απαίτηση φερεγγυότητας - για ομίλους που χρησιμοποιούν την τυποποιημένη μέθοδο]i
* S.28.01.01 - Ελάχιστη κεφαλαιακή απαίτηση - Δραστηριότητες ασφάλισης ή αντασφάλισης μόνο στον κλάδο ζωής ή μόνο στον κλάδο ζημιών
* S.28.02.01 - Ελάχιστη κεφαλαιακή απαίτηση - Δραστηριότητες ασφάλισης τόσο στον κλάδο ζωής όσο και στον κλάδο ζημιών
* [S.32.01.22 - Επιχειρήσεις στο πλαίσιο του ομίλου]i

Τα πιο πάνω ποσοτικά υποδείγματα αναφέρονται συλλογικά για το υπόλοιπο της παρούσας έκθεσης ως “τα σχετικά ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης”.

Κατά τη γνώμη μας, οι πληροφορίες που περιλαμβάνονται στα σχετικά ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης στις (ημερομηνία λήξης έτους) έχουν ετοιμαστεί, από όλες τις ουσιώδεις απόψεις, σύμφωνα με τον περί Ασφαλιστικών και Αντασφαλιστικών Εργασιών και Άλλων Συναφών Θεμάτων Νόμο του 2016, τον Κατ’ Εξουσιοδότηση Κανονισμό (ΕΕ) 2015/35 της Επιτροπής, τον Κατ’ Εξουσιοδότηση Κανονισμό (ΕΕ) 2016/467 της Επιτροπής, τους σχετικούς Εκτελεστικούς Κανονισμούς (ΕΕ) της Επιτροπής καθώς και τις σχετικές Οδηγίες του Εφόρου Ασφαλίσεων (συλλογικά “το Πλαίσιο”).

**Βάση γνώμης**

Ο έλεγχός μας έχει διενεργηθεί σύμφωνα με τα Διεθνή Πρότυπα Ελέγχου (ΔΠΕ). Οι ευθύνες μας, με βάση αυτά τα πρότυπα περιγράφονται περαιτέρω στην παράγραφο *Ευθύνες του Ελεγκτή για τον Έλεγχο των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης* της έκθεσής μας. Είμαστε ανεξάρτητοι από την Εταιρεία, σύμφωνα με τον Κώδικα Δεοντολογίας Λογιστών, που εκδίδεται από το *Διεθνές Συμβούλιο Προτύπων Δεοντολογίας για Επαγγελματίες Λογιστές (Κώδικας ΔΣΠΔΕΛ)* και τις απαιτήσεις δεοντολογίας, που σχετίζονται με τον έλεγχο των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης στην Κύπρο και έχουμε συμμορφωθεί με τις άλλες ευθύνες δεοντολογίας, που απορρέουν από τις απαιτήσεις αυτές και τον Κώδικα ΔΣΠΔΕΛ. Πιστεύουμε, ότι τα ελεγκτικά τεκμήρια, που έχουμε αποκτήσει είναι επαρκή και κατάλληλα για να αποτελέσουν βάση για την ελεγκτική μας γνώμη.

**Έμφαση θέματος**

Επισύρουμε τη προσοχή στις παραγράφους [‘Αποτίμηση για σκοπούς φερεγγυότητας’] και/ή [Διαχείριση κεφαλαίων] και/ή [άλλες σχετικές αναφορές] της Έκθεσης Φερεγγυότητας και Χρηματοοικονομικής Κατάστασης”, που περιγράφουν τη βάση ετοιμασίας. Η Έκθεση Φερεγγυότητας και Χρηματοοικονομικής Κατάστασης έχει ετοιμαστεί σε συμμόρφωση με το Πλαίσιο και ως εκ τούτου με βάση ένα πλαίσιο ειδικού σκοπού χρηματοοικονομικής πληροφόρησης. Ως αποτέλεσμα, η Έκθεση Φερεγγυότητας και Χρηματοοικονομικής Κατάστασης μπορεί να μην είναι κατάλληλη για οποιοδήποτε άλλο σκοπό. Η γνώμη μας δεν έχει επιφύλαξη σε σχέση με αυτό το θέμα.

**Άλλες πληροφορίες**

Το Διοικητικό Συμβούλιο είναι υπεύθυνο για τις άλλες πληροφορίες. Οι άλλες πληροφορίες αποτελούνται από κάποια συγκεκριμένα περιγραφικά μέρη και κάποια συγκεκριμένα ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης όπως παρουσιάζονται πιο κάτω:

Περιγραφικά μέρη:

* Δραστηριότητα και επιδόσεις
* Αποτίμηση για σκοπούς φερεγγυότητας
* Διαχείριση κεφαλαίων
* [Έκθεση φερεγγυότητας και χρηματοοικονομικής κατάστασης του ομίλου - Δραστηριότητα και επιδόσεις, Αποτίμηση για σκοπούς φερεγγυότητας και Διαχείριση κεφαλαίων]i

Ποσοτικά υποδείγματα (που περιλαμβάνονται στο Παράρτημα Ι του Εκτελεστικού Κανονισμού (EE) 2015/2452 της Επιτροπής της 2ας Δεκεμβρίου 2015):

* S.05.01.02 - Ασφάλιστρα, αποζημιώσεις και δαπάνες ανά κατηγορία δραστηριοτήτων
* S.05.02.01 - Ασφάλιστρα, αποζημιώσεις και δαπάνες ανά χώρα
* S.19.01.21 - Αποζημιώσεις από ασφαλίσεις ζημιών

Η γνώμη μας επί των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης δεν καλύπτει τις άλλες πληροφορίες που αναφέρονται πιο πάνω και δεν εκφέρουμε οποιοδήποτε συμπέρασμα διασφάλισης επί αυτών.

Σχετικά με τον έλεγχο της Έκθεσης Φερεγγυότητας και Χρηματοοικονομικής Κατάστασης, η ευθύνη μας είναι να διαβάσουμε τις άλλες πληροφορίες, έτσι ώστε να αξιολογήσουμε, κατά πόσο αυτές δεν συνάδουν ουσιωδώς με τα σχετικά στοιχεία της Έκθεσης Φερεγγυότητας και Χρηματοοικονομικής Κατάστασης, ή με τη γνώση που έχουμε αποκτήσει κατά τη διάρκεια του ελέγχου, ή διαφαίνεται να είναι ουσιωδώς εσφαλμένες. Εάν, με βάση τις διαδικασίες που έχουμε πραγματοποιήσει, συμπεράνουμε ότι υπάρχει ουσιώδες σφάλμα σε αυτές τις άλλες πληροφορίες, είμαστε υποχρεωμένοι να αναφέρουμε το γεγονός αυτό. Δεν έχουμε να αναφέρουμε τίποτα επί αυτού.

**Ευθύνες του Διοικητικού Συμβουλίου για την Έκθεση Φερεγγυότητας και Χρηματοοικονομικής Κατάστασης**

Το Διοικητικό Συμβούλιο είναι υπεύθυνο για την κατάρτιση της Έκθεσης Φερεγγυότητας και Χρηματοοικονομικής Κατάστασηςσύμφωνα με το Πλαίσιο.

Το Διοικητικό Συμβούλιο είναι επίσης υπεύθυνο και για εκείνες τις δικλίδες εσωτερικού ελέγχου που το Διοικητικό Συμβούλιο καθορίζει ως απαραίτητες, ώστε να καθίσταται δυνατή η κατάρτιση της Έκθεση Φερεγγυότητας και Χρηματοοικονομικής Κατάστασης, απαλλαγμένης από ουσιώδες σφάλμα, οφειλόμενου είτε σε απάτη είτε σε λάθος.

Κατά την κατάρτιση της Έκθεσης Φερεγγυότητας και Χρηματοοικονομικής Κατάστασης, το Διοικητικό Συμβούλιο είναι υπεύθυνο να αξιολογήσει την ικανότητα της Εταιρείας να συνεχίσει ως συνεχιζόμενη δραστηριότητα, γνωστοποιώντας όπου αυτό κρίνεται απαραίτητο, θέματα που σχετίζονται με τη συνέχιση της δραστηριότητας της Εταιρείας και την υιοθέτηση της αρχής της συνεχιζόμενης δραστηριότητας, εκτός εάν το Διοικητικό Συμβούλιο προτίθεται, είτε να θέσει την Εταιρεία σε εκκαθάριση ή να παύσει τις δραστηριότητες, ή όταν δεν έχει ρεαλιστικές εναλλακτικές επιλογές από το να προχωρήσει σε αυτές τις ενέργειες.

Το Διοικητικό Συμβούλιο είναι υπεύθυνο για την επίβλεψη της διαδικασίας χρηματοοικονομικής αναφοράς της Εταιρείας.

**Ευθύνες του Ελεγκτή για τον Έλεγχο των σχετικών ποσοτικών υποδειγμάτων της Έκθεσης Φερεγγυότητας και Χρηματοοικονομικής Κατάστασης**

Οι στόχοι μας, είναι να αποκτήσουμε λελογισμένη διασφάλιση για το κατά πόσον τα σχετικά ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης είναι απαλλαγμένα από ουσιώδες σφάλμα, οφειλόμενου είτε σε απάτη είτε σε λάθος και η έκδοση έκθεσης ελεγκτή, η οποία να περιλαμβάνει τη γνώμη μας. Λελογισμένη διασφάλιση συνιστά υψηλού βαθμού διασφάλιση, αλλά όχι εγγύηση, ότι ο έλεγχος όπως αυτός πραγματοποιήθηκε με βάση τα ΔΠΕ πάντοτε θα εντοπίζει ένα ουσιώδες σφάλμα, όταν αυτό υπάρχει. Σφάλματα δύναται να προκύψουν, είτε από απάτη, είτε από λάθος και θεωρούνται ουσιώδη εάν, μεμονωμένα ή αθροιστικά, θα μπορούσε εύλογα να αναμενόταν, ότι θα επηρεάσουν τις οικονομικές αποφάσεις των χρηστών, που λήφθηκαν με βάση αυτή την Έκθεση Φερεγγυότητας και Χρηματοοικονομικής Κατάστασης.

Ως μέρος ενός ελέγχου σύμφωνα με τα ΔΠΕ, ασκούμε επαγγελματική κρίση και διατηρούμε επαγγελματικό σκεπτικισμό καθ’ όλη τη διάρκεια του ελέγχου. Επίσης:

* Αναγνωρίζουμε και αξιολογούμε τους κινδύνους για ουσιώδη σφάλματα στα σχετικά ποσοτικά υποδείγματα της Έκθεσης Φερεγγυότητας και Χρηματοοικονομικής Κατάστασης που οφείλονται είτε σε απάτη είτε σε λάθος, σχεδιάζουμε και εφαρμόζουμε ελεγκτικές διαδικασίες, οι οποίες ανταποκρίνονται στους κινδύνους αυτούς και λαμβάνουμε ελεγκτικά τεκμήρια, τα οποία είναι επαρκή και κατάλληλα για να αποτελέσουν τη βάση της γνώμης μας. Ο κίνδυνος μη εντοπισμού ενός ουσιώδους σφάλματος που οφείλεται σε απάτη είναι μεγαλύτερος από αυτόν που οφείλεται σε λάθος, λόγω του ότι η απάτη μπορεί να περιλαμβάνει συμπαιγνία, πλαστογραφία, εσκεμμένες παραλείψεις, ψευδείς δηλώσεις ή την παράκαμψη των δικλίδων εσωτερικού ελέγχου.
* Κατανοούμε τις δικλίδες εσωτερικού ελέγχου που είναι σχετικές με τον έλεγχο, προκειμένου να σχεδιάσουμε ελεγκτικές διαδικασίες που είναι κατάλληλες υπό τις περιστάσεις, αλλά όχι με σκοπό την έκφραση γνώμης επί της αποτελεσματικότητας των δικλίδων εσωτερικού ελέγχου της Εταιρείας.
* Αξιολογούμε την καταλληλόλητα των λογιστικών πολιτικών που χρησιμοποιήθηκαν και του λελογισμένου των λογιστικών εκτιμήσεων και των σχετικών γνωστοποιήσεων που έγιναν από το Διοικητικό Συμβούλιο.
* Συμπεραίνουμε για την καταλληλότητα της χρήσης από το Διοικητικό Συμβούλιο της αρχής της συνεχιζόμενης δραστηριότητας και, με βάση τα ελεγκτικά τεκμήρια που αποκτήθηκαν, κατά πόσον υπάρχει ουσιώδης αβεβαιότητα που να σχετίζεται με γεγονότα ή συνθήκες που να υποδηλώνουν την ύπαρξη ουσιώδους αβεβαιότητας, που ενδέχεται να φανερώσει σημαντική αμφιβολία ως προς την ικανότητα της Εταιρείας να συνεχίσει ως συνεχιζόμενη δραστηριότητα. Εάν συμπεράνουμε, ότι υφίσταται ουσιώδης αβεβαιότητα, είμαστε υποχρεωμένοι στην έκθεση μας να επισύρουμε την προσοχή στις σχετικές γνωστοποιήσεις στην Έκθεση Φερεγγυότητας και Χρηματοοικονομικής Κατάστασης, ή εάν τέτοιες γνωστοποιήσεις είναι ανεπαρκείς, να τροποποιήσουμε τη γνώμη μας. Τα συμπεράσματα μας βασίζονται στα ελεγκτικά τεκμήρια που αποκτήθηκαν μέχρι την ημερομηνία της έκθεσης ελεγκτή. Ωστόσο, μελλοντικά γεγονότα ή συνθήκες ενδέχεται να έχουν ως αποτέλεσμα η Εταιρεία να παύσει να λειτουργεί ως συνεχιζόμενη δραστηριότητα.

Μεταξύ άλλων θεμάτων, κοινοποιούμε στο Διοικητικό Συμβούλιο θέματα σχετικά με το προβλεπόμενο πεδίο και χρονοδιάγραμμα του ελέγχου και σημαντικά ευρήματα από τον έλεγχο, συμπεριλαμβανομένων τυχόν σημαντικών ελλείψεων στις δικλίδες εσωτερικού ελέγχου, που εντοπίσαμε κατά τη διάρκεια του ελέγχου μας.

**Άλλο θέμα**

Η έκθεσή μας προορίζεται αποκλειστικά για το Διοικητικό Συμβούλιο της Εταιρείας και δεν πρέπει να χρησιμοποιηθεί από οποιαδήποτε άλλα μέρη. Δίνοντας αυτή τη γνώμη δεν αποδεχόμαστε και δεν αναλαμβάνουμε ευθύνη για οποιοδήποτε άλλο σκοπό ή προς οποιοδήποτε άλλο πρόσωπο στη γνώση του οποίου αυτή η έκθεση δυνατόν να περιέλθει.

*[Ονομασία ελεγκτικού γραφείου]*

Εγκεκριμένοι Λογιστές και Εγγεγραμμένοι Ελεγκτές

*[Διεύθυνση]*

*[Ημερομηνία]*

(i) Εισάγετε όταν η έκταση της γνώμης περιλαμβάνει έντυπα ομίλου

(ii ) Η παρούσα έκθεση βασίζεται σε μη διαφοροποιημένη γνώμη. Εάν η γνώμη θα είναι διαφοροποιημένη, θα πρέπει να περιληφθεί η παράγραφος “Βάση για γνώμη με επιφύλαξη” εξηγώντας το θέμα της επιφύλαξης και η Γνώμη θα πρέπει να τροποποιηθεί αναλόγως με την επιφύλαξη.